Ľ. Lackovič, poslanec: (2002-06-27):
V kauze, ktorú tak s radosťou vládna koalícia a médiá v posledných týždňoch rozvŕtavali, a to okolo Vladimíra Mečiara a spôsobu financovania rekonštrukcie jeho vily v Trenčianskych Tepliciach, údajne po tom, čo bola odňatá Finančnej polícii v Trenčíne a pridelená Finančnej polícii v Trnave, aj v tejto inštitúcii bola odobratá a pridelená špeciálnemu vyšetrovaciemu tímu okolo neslávne známych Šáteka, Bláhovca a spol. Ja mám teda otázku v tejto veci, či aj tento niekoľko stomiliónový tunel do štátu bude pridelený špeciálnemu vyšetrovaciemu tímu, prípadne inému špeciálnemu vyšetrovaciemu tímu, nie tomu, ktorý pôsobí v kauzách zameraných na opozíciu. J. Migaš, predseda NR SR: Panie poslankyne, páni poslanci, pýtam sa, kto chce ešte položiť otázku či už generálnemu prokurátorovi, alebo ministrovi vnútra? Nie je to tak. Pristúpime k odpovediam. Najprv generálny prokurátor a potom minister vnútra. Nech sa páči, pán generálny prokurátor. M. Hanzel, generálny prokurátor SR: Vážený pán predseda, vážené panie poslankyne, vážení páni poslanci, k jednotlivým diskusným vystúpeniam: Pokiaľ ide o pána poslanca Brňáka, veľmi pekne ďakujem za pochvalu. Ja vás ubezpečujem, že skutočne nie je záujem, a to už odpovedám zároveň aj pani poslankyni Tóthovej, nič zamiesť pod stôl. Na Generálnej prokuratúre sa ani nič nikdy nezamietlo pod stôl. Právne úpravy sú také, aké sú. Niektoré kauzy končili na polícii bez toho, aby sa prokurátor o nich dozvedel. Nový Trestný poriadok a isté organizačné zmeny tomu majú zabrániť. V každom prípade vás ubezpečujem, že bude vypočutý každý jeden z účastníkov, resp. aj z tých, ktorých sa mená v tejto súvislosti v médiách zjavia. Je stanovené poradie, dokonca sú rozdelené úlohy v tom, že dôležitých účastníkov vypočujú prokurátori Generálnej prokuratúry. A pokiaľ ide o tých vedľajších účastníkov, budú ich vypočúvať príslušníci finančnej polície. Dnes, tak ako to naznačil pán minister vnútra, poradie sa má dokončiť, odovzdať spisy a dohodnúť termíny, kde a za akých okolností sa to má urobiť. Pokiaľ ide o známu to kauzu z roku 1999, prebiehalo tam podľa mojich poznatkov policajné preverovanie, ale s akým efektom to bolo ukončené, nie je mi to známe, ale nie je to problém zistiť to. Pokiaľ ide o vystúpenie pána poslanca Gašparoviča a v prvom rade poukázanie na to, čo hovorí pán poslanec Volf. Názory pána poslanca Volfa nemôžem ovplyvniť, ale v každom prípade zrejme má asi osobnú skúsenosť, keď mal nejaký osobný interes na priebehu nejakej kauzy a nebolo mu vyhovené. Takže z toho môže byť nevraživosť vo vzťahu k prokuratúre. Pokiaľ ide o pána poslanca Cupera, pán poslanec, nestačil som čítať noviny, ale – tak ako som hovoril – naši prokurátori monitorujú všetku tlač aj televízne vysielania, takže dozvieme sa aj o tomto pánovi. Pokiaľ ide o druhú otázku, a myslím si, že to je pre vás dôležitejšie, organizačne je to zabezpečené tak, že na čele tímu je prokurátor, ktorý je vedúcim oddelenia boja s organizovaným zločinom. Meno vám nepoviem. V tomto tíme ako tzv. vyšetrujúci prokurátor je antikorupčný prokurátor Generálnej prokuratúry a v tom tíme sú potom príslušní policajti. Čiže pokiaľ ide o Generálnu prokuratúru, sú tam dvaja prokurátori. V prípade potreby som schopný počet doplniť. V hierarchii podriadenosti na prokuratúre podliehajú len mne osobne. Každý deň mi dávajú informácie o tom, čo ako sa urobilo. Pokiaľ ide o vystúpenie pán poslanca Jarjabka, pán poslanec, ja síce mám snahu, aby som obsiahol všetky mediálne informácie a aj celý tím, ale my nemôžeme povedať to, čo neverifikujeme a nepreukážeme vlastnými prostriedkami a vlastnou prácou. Je tu veľké množstvo informácií, často aj rozporuplných. My tieto informácie neodvrhujeme, sme radi, že ich máme k dispozícii. Treba pripustiť, že sa novinári niekedy dostanú aj k takým informáciám, ktoré sú aj pre nás zaujímavé, ale ťažko sa nám potvrdzuje pravdivosť zdroja. Počítal som s tým, že tu budú aj otázky k tomu, kedy to chceme ukončiť. Bol by som najradšej, keby som už dnes mohol pred vami vystúpiť s tým, že kauza je skončená s takými a takýmito závermi. Aj keď je tam potrebné vypočuť veľa svedkov, nepredpokladám, že by to skutočne malo trvať do septembra, ale zase nepredpokladám, že by sme to do konca tejto schôdze vedeli skončiť. Ale s najväčším urýchlením sa na veci bude robiť, nepredpokladám ani tam, kde sme dali dožiadania o odborné vyjadrenia, žeby tam mali byť nejaké prieťahy. Mám na mysli NKÚ a Úrad pre verejné obstarávanie. V súvislosti s tendenciami preložiť tento bod programu schôdze na iný termín pre pohreb Milana Hodžu v Martine som hovoril, že ak sa má presunúť termín, tak potom budem rád, ak by to bolo o týždeň neskôr, o týždeň by sme vedeli už podať aj ďalšie informácie z toho, čo my sme sami zistili. S tým súvisí aj odpoveď na otázky pani poslankyne Tóthovej. Ubezpečujem ju ešte raz, že na Generálnej prokuratúre sa nič nezmietlo a nič sa nezmetie. Faktom je, že pokiaľ ide o minuloročný prípad v súvislosti s oznámením, alebo so zverejnením pokusu o úplatok u bývalého ministra Macejka, na základe popisu páchateľa, ktorý sme dostali, Generálna prokuratúra ani polícia skutočne nemohli konkrétneho páchateľa zistiť. Toľko v rámci odpovedí na vaše otázky. J. Migaš, predseda NR SR: Ďakujem. Teraz pán minister. Nech sa páči, teraz pán minister vnútra a potom ešte otázky a mohli by sme tento bod ukončiť. Nech sa páči, pán minister. Nech sa páči, pán minister, máte slovo. (Reakcia ministra.) Ak budú otázky, tak budú otázky, pán minister. To je v súlade s rokovacím poriadkom. Nech sa páči, pán minister.